Source: https://www.vsonline.sk/33/ubytky-a-skody-v-uctovnictve-ropo-obci-a-vuc-v-roku-2019-uniqueidmRRWSbk196FPkyDafLfWAKl6Pu2Qg4HwpY4aAaIHMOS9jwiinFD73g/?uri_view_type=4
Timestamp: 2019-05-23 15:10:38+00:00
Document Index: 8959601

Matched Legal Cases: ['§ 29', '§ 30', '§ 26', '§ 26', '§ 26', '§ 21', '§ 21', '§ 19']

Úbytky a škody v účtovníctve ROPO, obcí a VUC v roku 2019 | VSonline
16.4.2019, Ing. Ingrid Šabíková, PhD , Zdroj: Verlag Dashöfer
2019.04.1.1 Úbytky a škody v účtovníctve ROPO, obcí a VUC v roku 2019
Ing. Ingrid Šabíková, PhD
Podľa § 29 ods. 1 zákona č. 431/2002 Z. z. o účtovníctve inventarizácia je činnosť, ktorou účtovná jednotka overuje, či stav majetku, záväzkov a rozdielu majetku a záväzkov v účtovníctve zodpovedá skutočnosti.
Podľa § 30 ods. 5 zákona č. 431/2002 Z. z. o účtovníctve inventarizačnými rozdielmi sú:
manko – ak zistený skutočný stav je nižší ako stav v účtovníctve a nemožno ho preukázať účtovným záznamom. Pri peňažných prostriedkoch a ceninách sa označuje ako schodok
prebytok – ak zistený skutočný stav je vyšší ako stav v účtovníctve a nemožno ho preukázať účtovným záznamom (účtovným dokladom).
Podľa „Postupy účtovania”(opatrenia MF SR č. MF/16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky) inventarizačnými rozdielmi nie sú:
- neodstrániteľné poškodenie alebo zničenie majetku v dôsledku živelných
pohrôm (podľa § 26 ods. 4 zákona o účtovníctve je škoda),
- úbytky zásob v rámci prirodzených úbytkov, a to v prípade materiálu, tovaru, nedokončenej výroby, polotovarov vlastnej výroby, hotových výrobkov, pokiaľ ich výška nepresiahne normu prirodzených úbytkov, ktoré sa účtujú na účte 501 – Spotreba materiálu, na účte 504 – Predaný tovar alebo na účtoch účtovej skupiny 61 – Zmeny stavu vnútroorganizačných zásob,
- nutné porážky zvierat základného stáda a nezavinené úhyny zvierat, ktoré sú zaradené do zásob,
- odstrániteľné poškodenie dlhodobého majetku (t. j. opravy a udržiavanie),
- rozdiely vyplývajúce z úpravy ocenenia podľa § 26 a 27 zákona o účtovníctve sa
neposudzujú ako inventarizačné rozdiely,
- prebytky nakúpených zásob, ktoré vznikli chybným účtovaním pri vyskladnení.
Z definície manka ďalej vyplýva, že nie všetky rozdiely, ktoré vzniknú z porovnania nižšieho skutočného stavu majetku s vyšším účtovným stavom, sa považujú za manká, resp. schodok. Ak je možné zistené rozdiely doložiť účtovným dokladom alebo sa dajú zdôvodniť napr. prirodzenými úbytkami zásob v rámci noriem prirodzených úbytkov, v tomto prípade neúčtujeme o inventarizačných rozdieloch. Škodou sa podľa § 26 ods. 4 zákona o účtovníctve rozumie neodstrániteľné poškodenie alebo zničenie majetku. Z definície ďalej vyplýva, že je potrebné dôsledne rozlišovať odstrániteľné a neodstrániteľné poškodenie majetku, pretože ak dôjde k poškodeniu majetku, ktoré účtovná jednotka opravou odstráni, predmetom účtovania nie je účtovanie o škode, ale účtovanie o oprave.
Účtovanie nákladov na opravy a udržiavanie dlhodobého hmotného majetku
Druh stavebnej úpravy Suma v € Zatriedenie uskutočnených prác MD D
Došlá faktúra za výmenu interiérových dverí v pôvodných kancelárskych priestoroch bez zmeny ich veľkosti a osadenia 2 460 € oprava 511 321
Došlá faktúra za opravu nefunkčného výťahu budovy (výťah v budove bol) 1 700 € oprava 511 321
Došlá faktúra za výmenu starých okien za nové bez zmeny veľkosti okna 6 866 € oprava 511 321
Došlá faktúra za výmenu starých PVC krytín za dlažbu 1 992 € oprava 511 321
Výmena schodiskového zábradlia 3 130 € oprava 511 321
Maľovanie interiéru budovy – došlá faktúra za udržiavacie práce obce 2 234 € oprava 511 321
Legenda: 321 – Dodávatelia, 511 – Opravy a udržiavanie.
V praxi sa často nesprávne rozlišujú výdavky na obstaranie technického zhodnotenia a opravy a udržiavanie. Podľa „Postupy účtovania” opravou nedochádza k zmene technických parametrov, ani k zvýšeniu výkonnosti a ani k zmene účelu použitia. Opravou sa odstraňuje čiastočné fyzické opotrebenie alebo poškodenie za účelom uvedenia majetku do prevádzkyschopného stavu, zabezpečuje sa bezpečnosť a plynulosť používania hmotného majetku. Poškodenie hmotného majetku, ktoré sa dá odstrániť opravou, sa nepovažuje za škodu. Škodou rozumieme neodstrániteľné poškodenie, zničenie, odcudzenie alebo stratu majetku.
Manká a škody upravuje i zákon o dani z príjmov v ustanovení § 21 ods. 2. Za daňové výdavky podľa tohto ustanovenia považuje manká a škody len do výšky prijatých náhrad. Zákon o dani z príjmov v § 21 ods. 2 písm. e)za manko a škodu nepovažuje:
stratné v maloobchodnom predaji na základe ekonomicky odôvodnených noriem úbytkov tovaru určených daňovníkom,
nezavinené úhyny mladých zvierat, zvierat vo výkrme, ktoré nie sú na účely zákona o dani z príjmov hmotným majetkom,
úhyn alebo nutnú porážku zvieraťa základného stáda.
Za nezavinené úhyny zvierat je možné považovať všetky preukázateľné úhyny vznikajúce pri chove alebo výkrme zvierat, ktoré nie sú súčasťou základného stáda a nepovažujú za dlhodobý hmotný majetok, ale sú zaradené do zásob na účte 124 – Zvieratá. Ide hlavne o zvieratá vo výkrme, mladé zvieratá, kožušinové zvieratá, včelstvá, kŕdle sliepok, kačíc, moriek, perličiek, chovné a strážne psy. Preukázaný úhyn alebo nutná porážka zvieraťa základného stáda sa nepovažuje za škodu. Škoda veľmi úzko súvisí s náhradou škody. Prijatá alebo predpísaná náhrada škody je v zásade zdaniteľným príjmom.
Škoda v účtovníctve vzniká vo výške zostatkovej ceny zistenej z účtovníctva ku dňu vzniku škody pri dlhodobom majetku a vo výške obstarávacej ceny zásob, v ktorej sú tieto evidované v účtovníctve. Rozdielna výška škody v účtovníctve a podľa zákona o dani z príjmov môže teda vzniknúť pri dlhodobom majetku, a to z dôvodu rozdielov medzi účtovnými a daňovými odpismi. Škoda na daňové účely vzniká vo výške zostatkovej ceny zistenej zo vstupnej ceny určenej zákonom o dani z príjmov, zníženej o daňové odpisy a vo výške obstarávacej ceny zásob zachytenej v účtovníctve. Daňovými výdavkami sú škody upravené v § 19 ods. 3 písm. g), ktoré sú uznaným daňovým výdavkom v plnej výške bez ohľadu na to, či a v akej výške došlo alebo malo dôjsť k náhradám týchto škôd. Ide o tieto nezavinené škody, ktoré vznikli v dôsledku živelnej pohromy (t. j. mimo ľudského zavinenia - povodne, krupobitia, lavíny alebo blesku, zemetrasenia, zosuvu pôdy a pod.), škody, ktoré boli podľa potvrdenia polície spôsobené neznámym páchateľom a nutné porážky zvierat.
Účtovania inventarizačných rozdielov, úbytkov a škody
P. č. Text účtovného prípadu MD D
1. Schodok peňažných prostriedkov a cenín 335 211, 213
2. Zistený prebytok odpisovaného DHM a DNM ocenený reprodukčnou obstarávacou cenou (ROC)	 01x, 02x 384
3. Prebytok neodpisovaného DM – umeleckého diela v štátnej rozpočtovej organizácii (ŠRO) 032 353
4. Prebytok neodpisovaného DM – umeleckého diela v obecnej rozpočtovej organizácii 032 355
5. Prebytok neodpisovaného DHM – umeleckého diela v príspevkovej organizácii 032 648